Sute de români care au reușit să plece din Italia au ajuns la granița cu România. Zeci de mașini sunt blocate la intrarea în țară, la punctul de trecere a frontierei Nădlac. Iar mulți dintre cei care au ajuns în țară refuză să intre în carantină. Astfel, la un centru de carantină a fost chemată poliția, pentru că peste 20 de oameni cereau să fie lăsați să plece acasă. Situația s-a calmat și oamenii au fost duși în carantină, a spus la Digi24 șeful DSP Arad, Constantin Cătană.

ACTUALIZARE. O ședință de urgență a fost convocată la Ministerul de Interne, din cauza situației tensionate de la Vama Nădlac.

La celula de criză participă reprezentanți ai MAI, Poliției de Frontieră, instituțiile prefectului din județele dew graniță, Ministerului Sănătății.

Presa locală a relatat inițial că oamenii s-au blocat într-un centru de carantină și că pompierii chemați să spargă ușa s-au trezit cu autospeciala blocată de mașinile oamenilor. Au fost chemați mascații pentru a detensiona situația, relata Aradon.ro.

Șeful DSP Arad, Constantin Cătană, spune că „nu s-a pus problema de ostatici, de revoltă”, ci de o nemulțumire a oamenilor.

„A fost chemată poliția pentru că erau nemulțumiți, nu voiau să intre în carantină”, a spus el.

Cătană a precizat că este vorba despre 23 de persoane venite cu 10 mașini. Ei doreau să fie lăsați să meargă în județele în care voiau să ajungă.

Șeful DSP Arad a spus că oamenii au fost duși la un al doilea centru de carantină, pentru că unde au fost duși inițial erau deja 40 de persoane și autoritățile au dorit să evite agitația. Vor rămâne acolo timp de 14 zile.

Oamenii ajunși în această seară la centrul de carantină din Arad for fi testați pentru coronavirus, iar problele vor fi trimise la Timișoara, pentru a fi analizate. Cătană a precizat că vor fi testați din nou, în ziua 12 și ziua 13 de carantină.

Nu este singurul caz în care oamenii încearcă să evite carantina. Circa 40 de persoane au venit în țară din Italia, cu două avioane, dar pe o rută indirectă, cu escală în altă țară. Aceștia vor fi luați de pe aeroportul Otopeni și duși în carantină.

Aglomerație la vamă, din cauza verificărilor

Poliția de Frontieră a precizat că sunt mai puțini oameni care intră în țară pe la Vama Nădlac decât anul trecut, în aceeași perioadă, dar că se face aglomerație din cauza verificărilor făcute de polițiștii de frontieră în contextul coronavirusului.

„În ultimele 24 de ore prin punctul de Trecere a Frontierei Nădlac II au efectuat formalitățile de frontieră aproximativ 11.000 de persoane pe sensul de intrare în țară. Precizăm faptul că anul trecut în aceeași perioadă am avut pe sensul de intrare 14.000 de persoane, valaorile de trafic fiind in scădere”, arată un comunicat al Poliției de Frontieră.

„Formalitățile de frontieră se efectuează pe 3 artere la intrarea în țară, iar timpul de așteptare de aproximativ 40-50 de minute. Timpul de asteptare mai ridicat înregistrate în acest moment se datorează măsurilor suplimentare dispuse în punctele de frontieră în contextul noului coronavirus, respectiv verificările efectuate de către polițiștii de frontieră, completarea formularului pus la dispoziție de colegii de la Direcția de Sănătate Publică, precum și măsurile dispuse de către aceștia”, potrivit comunicatului.

Editor web: M.B.